ข้อบังคับคณะกรรมการกองทุนพัฒนาสื่อปลอดภัยและสร้างสรรค์ ว่าด้วยหลักเกณฑ์และวิธีการจัดสรรเงินแก่โครงการหรือกิจกรรมที่เกี่ยวกับการพัฒนาสื่อปลอดภัยและสร้างสรรค์ พ.ศ. 2560

ข้อบังคับคณะกรรมการกองทุนพัฒนาสื่อปลอดภัยและสร้างสรรค์

ข้อบังคับคณะกรรมการกองทุนพัฒนาสื่อปลอดภัยและสร้างสรรค์
ว่าด้วยหลักเกณฑ์และวิธีการจัดสรรเงินแก่โครงการหรือกิจกรรมที่เกี่ยวกับการพัฒนาสื่อปลอดภัย
และสร้างสรรค์ พ.ศ. ๒๕๖๐

โดยที่สมควรกำหนดให้มีข้อบังคับคณะกรรมการกองทุนพัฒนาสื่อปลอดภัยและสร้างสรรค์ว่าด้วยหลักเกณฑ์และวิธีการจัดสรรเงินแก่โครงการหรือกิจกรรมที่เกี่ยวกับการพัฒนาสื่อปลอดภัยและสร้างสรรค์
เพื่อให้การจัดสรรเงินแก่โครงการหรือกิจกรรมที่เกี่ยวกับการพัฒนาสื่อปลอดภัยและสร้างสรรค์
เป็นไปด้วยความเรียบร้อยและมีประสิทธิภาพ

อาศัยอำนาจตามความในมาตรา ๒๑ (๗) แห่งพระราชบัญญัติกองทุนพัฒนาสื่อปลอดภัยและสร้างสรรค์
พ.ศ. ๒๕๕๘ ประกอบกับมติคณะกรรมการกองทุนพัฒนาสื่อปลอดภัยและสร้างสรรค์ในการประชุม
ครั้งที่ ๒/๒๕๖๐ เมื่อวันที่ ๑ มีนาคม พ.ศ. ๒๕๖๐ จึงออกข้อบังคับไว้ ดังต่อไปนี้

ข้อ
๑  ข้อบังคับนี้เรียกว่า ข้อบังคับคณะกรรมการกองทุนพัฒนาสื่อปลอดภัยและสร้างสรรค์ว่าด้วยหลักเกณฑ์และวิธีการจัดสรรเงินแก่โครงการหรือกิจกรรมที่เกี่ยวกับการพัฒนาสื่อปลอดภัยและสร้างสรรค์
พ.ศ. ๒๕๖๐

ข้อ ๒[๑]  ข้อบังคับนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ
๓  ในข้อบังคับนี้
กองทุน หมายความว่า
กองทุนพัฒนาสื่อปลอดภัยและสร้างสรรค์
สำนักงาน หมายความว่า
สำนักงานกองทุนพัฒนาสื่อปลอดภัยและสร้างสรรค์
ผู้จัดการ หมายความว่า
ผู้จัดการกองทุนพัฒนาสื่อปลอดภัยและสร้างสรรค์
ประธานกรรมการ หมายความว่า
ประธานกรรมการกองทุนพัฒนาสื่อปลอดภัยและสร้างสรรค์
คณะกรรมการ หมายความว่า
คณะกรรมการกองทุนพัฒนาสื่อปลอดภัยและสร้างสรรค์
คณะอนุกรรมการ หมายความว่า
คณะอนุกรรมการบริหารกองทุนพัฒนาสื่อปลอดภัยและสร้างสรรค์
คณะอนุกรรมการกลั่นกรองโครงการ หมายความว่า
คณะบุคคลซึ่งคณะกรรมการแต่งตั้งจากบุคคลซึ่งมีความรู้และประสบการณ์ด้านสื่อปลอดภัยและสร้างสรรค์
ทำหน้าที่พิจารณากลั่นกรองโครงการหรือกิจกรรมที่ขอรับการสนับสนุนให้สอดคล้องกับภารกิจของกองทุน
คณะอนุกรรมการพัฒนาโครงการ หมายความว่า
คณะบุคคลซึ่งคณะกรรมการแต่งตั้งจากบุคคลซึ่งมีความรู้ และประสบการณ์ด้านสื่อปลอดภัยและสร้างสรรค์
ทำหน้าที่ปรับปรุง แก้ไขให้ข้อเสนอแนะแก่ผู้ขอรับการสนับสนุน
เพื่อให้โครงการมีความสมบูรณ์ยิ่งขึ้น
ผู้ขอรับการสนับสนุน หมายความว่า บุคคลธรรมดา
นิติบุคคล องค์กรชุมชน องค์กรเอกชน หรือองค์กรสาธารณประโยชน์
ซึ่งขอรับการสนับสนุนเงินจากกองทุน
องค์กรชุมชน หมายความว่า
คณะบุคคลซึ่งประกอบด้วยผู้บรรลุนิติภาวะจำนวนไม่น้อยกว่าเจ็ดคนที่มีภูมิลำเนา
หรือถิ่นที่อยู่อาศัยประจำอยู่ในชุมชนหรือท้องถิ่น
ร่วมกันดำเนินการในลักษณะเป็นองค์กรซึ่งมีวัตถุประสงค์เพื่อดำเนินกิจกรรมที่เป็นสาธารณประโยชน์
และไม่แสวงหากำไร รวมทั้งมีการดำเนินการมาแล้วไม่น้อยกว่าสามปี
องค์กรเอกชน หมายความว่า สมาคม มูลนิธิ
หรือองค์กรที่เรียกชื่ออย่างอื่นที่จดทะเบียนเป็นนิติบุคคล
หรือเป็นส่วนงานหรือโครงการในองค์กรนิติบุคคล มีวัตถุประสงค์เพื่อดำเนินกิจกรรมที่เป็นสาธารณประโยชน์ และไม่แสวงหากำไร
รวมทั้งมีการดำเนินการมาแล้วไม่น้อยกว่าสามปี
องค์กรสาธารณประโยชน์ หมายความว่า
องค์กรภาคเอกชนที่ได้รับการรับรองให้ดำเนินงานด้านการจัดสวัสดิการสังคมตามกฎหมายว่าด้วยการส่งเสริมการจัดสวัสดิการสังคม

ข้อ
๔  ให้ประธานกรรมการกองทุนพัฒนาสื่อปลอดภัยและสร้างสรรค์รักษาการตามข้อบังคับนี้
และให้มีอำนาจพิจารณาวินิจฉัยชี้ขาดปัญหาเกี่ยวกับการปฏิบัติตามข้อบังคับนี้

หมวด ๑
ผู้ขอรับการสนับสนุน

ข้อ
๕  ผู้ขอรับการสนับสนุนจากกองทุนมี ๓
ประเภท ได้แก่
(๑)
บุคคลธรรมดา
(๒)
นิติบุคคล
(๓)
องค์กรชุมชน องค์กรเอกชน หรือองค์กรสาธารณประโยชน์

ข้อ
๖  ผู้ขอรับการสนับสนุนประเภทบุคคลธรรมดาต้องมีคุณสมบัติและไม่มีลักษณะต้องห้าม
ดังนี้
ก.
คุณสมบัติ
(๑)
มีสัญชาติไทย
หรือไม่มีสัญชาติไทยแต่มีถิ่นที่อยู่ประจำในประเทศไทยและมีผู้รับรองซึ่งเป็นข้าราชการหรือพนักงานในหน่วยงานของรัฐที่ดำรงตำแหน่งไม่ต่ำกว่าระดับชำนาญการหรือเทียบเท่า
(๒)
มีอายุไม่ต่ำกว่ายี่สิบปีบริบูรณ์ เว้นแต่กรณีตามข้อ ๙
ข.
ลักษณะต้องห้าม
(๑)
เคยต้องคำพิพากษาถึงที่สุดให้จำคุก
เว้นแต่ความผิดที่ได้กระทำโดยประมาทหรือความผิดลหุโทษ
(๒)
อยู่ในระหว่างถูกศาลสั่งพิทักษ์ทรัพย์ เป็นบุคคลล้มละลายหรือเคยเป็นบุคคลล้มละลายทุจริต
(๓)
เป็นคนไร้ความสามารถหรือคนเสมือนไร้ความสามารถ
(๔)
เป็นกรรมการ ที่ปรึกษาคณะกรรมการ อนุกรรมการกองทุน ผู้จัดการ
เจ้าหน้าที่หรือลูกจ้างของสำนักงาน

ข้อ
๗  ผู้ขอรับการสนับสนุนประเภทนิติบุคคล
ได้แก่
(๑)
มูลนิธิ สมาคม หรือนิติบุคคลอื่น ๆ ที่จดทะเบียนในประเทศไทย
และมีวัตถุประสงค์เพื่อดำเนินงานด้านการผลิตและพัฒนาสื่อปลอดภัยและสร้างสรรค์
(๒)
สถานศึกษา ตามกฎหมายว่าด้วยการศึกษาแห่งชาติ
(๓)
ส่วนราชการ รัฐวิสาหกิจ หรือหน่วยงานอื่นของรัฐ

ข้อ
๘  ผู้ขอรับการสนับสนุนซึ่งเป็นองค์กรชุมชน
องค์กรเอกชน
หรือองค์กรสาธารณประโยชน์ต้องมีวัตถุประสงค์เพื่อดำเนินงานด้านผลิตและพัฒนาสื่อปลอดภัยและสร้างสรรค์

ข้อ ๙  ในกรณีผู้ขอรับการสนับสนุนอายุต่ำกว่ายี่สิบปีบริบูรณ์ซึ่งเป็นนักเรียน
หรือนักศึกษาในสถานศึกษาและเกี่ยวข้องกับการเรียนการสอนของวิชาหรือคณะในสถานศึกษานั้น
ให้แสดงความจำนงต่อสถานศึกษาของตน
เพื่อให้สถานศึกษาดำเนินการขอรับการสนับสนุนจากกองทุนต่อไป

ข้อ
๑๐  ผู้ขอรับการสนับสนุนตามข้อ ๗ (๑)
และข้อ ๘ จะต้องไม่มีผู้ที่เป็นกรรมการกรรมการประเมินผลการดำเนินงานของกองทุน
อนุกรรมการบริหารกองทุน ที่ปรึกษา หรืออนุกรรมการตามมาตรา ๒๑ (๑๓)
แห่งพระราชบัญญัติกองทุนพัฒนาสื่อปลอดภัยและสร้างสรรค์ พ.ศ. ๒๕๕๘ ผู้จัดการ
เจ้าหน้าที่ หรือลูกจ้าง ของสำนักงาน

หมวด ๒
ลักษณะของโครงการหรือกิจกรรมที่ขอรับการสนับสนุน

ข้อ
๑๑  โครงการหรือกิจกรรมที่ขอรับการสนับสนุนจากกองทุน
ต้องเป็นโครงการหรือกิจกรรมที่มีวัตถุประสงค์ตามมาตรา ๕
แห่งพระราชบัญญัติกองทุนพัฒนาสื่อปลอดภัยและสร้างสรรค์ พ.ศ. ๒๕๕๘
และจะต้องเป็นโครงการหรือกิจกรรมอย่างหนึ่งอย่างใด ดังนี้
(๑)
โครงการหรือกิจกรรมที่เกี่ยวกับการผลิตหรือการพัฒนาสื่อปลอดภัยและสร้างสรรค์ที่สอดคล้องกับนโยบาย แผน
และยุทธศาสตร์เกี่ยวกับการผลิตหรือพัฒนาสื่อปลอดภัยและสร้างสรรค์ที่คณะกรรมการกำหนด
(๒)
โครงการหรือกิจกรรมที่เป็นการสร้างองค์ความรู้ใหม่ด้วยกระบวนการวิจัย การผลิต การพัฒนานวัตกรรม
การสร้างสรรค์เผยแพร่ เรียนรู้ และถ่ายทอดแก่สังคม
(๓)
โครงการหรือกิจกรรมที่เพิ่มคุณค่าหรือมูลค่างานสร้างสรรค์ต่อสังคม
(๔)
โครงการหรือกิจกรรมที่ให้ความสำคัญกับมาตรการส่งเสริมสื่อปลอดภัยและสร้างสรรค์

ข้อ
๑๒  ให้คณะกรรมการประกาศกำหนดแนวทางหรือลักษณะของโครงการหรือกิจกรรมรวมทั้งระยะเวลาการเปิดรับโครงการหรือกิจกรรมที่จะให้การสนับสนุนในแต่ละปีต่อสาธารณะ

หมวด ๓
การเสนอโครงการหรือกิจกรรมเพื่อขอรับการสนับสนุน

ข้อ
๑๓  ให้ผู้ขอรับการสนับสนุนเสนอโครงการหรือกิจกรรมตามข้อ
๑๒
ยื่นคำขอพร้อมทั้งรายละเอียดโครงการหรือกิจกรรมและงบประมาณที่ขอรับการสนับสนุนต่อสำนักงานตามประกาศที่คณะกรรมการกำหนด

ข้อ
๑๔  โครงการหรือกิจกรรมที่ขอรับการสนับสนุนเงินจากกองทุนต้องแสดงรายละเอียดการดำเนินงานที่ครบถ้วน ถูกต้อง เหมาะสม
รวมทั้งเป้าหมาย ผลลัพธ์ และประโยชน์ที่คาดว่าจะได้รับจากการดำเนินโครงการหรือกิจกรรม
ต้องเป็นประโยชน์ต่อการพัฒนาสื่อปลอดภัยและสร้างสรรค์และสอดคล้องกับงบประมาณที่ขอรับการสนับสนุนจากกองทุน

ข้อ
๑๕  ผู้ขอรับการสนับสนุนต้องเป็นผู้ที่รับผิดชอบในการดำเนินโครงการหรือกิจกรรมที่ขอรับการสนับสนุนโดยตรง

ข้อ
๑๖  ผู้ขอรับการสนับสนุนต้องปฏิบัติตามกฎหมาย
ข้อบังคับ และพันธสัญญาหรือข้อตกลงตามที่คณะกรรมการกำหนด

หมวด ๔
การพิจารณาอนุมัติโครงการหรือกิจกรรม

ข้อ
๑๗  เมื่อสำนักงานได้รับคำขอรับการสนับสนุนตามข้อ
๑๓ แล้ว
ให้ดำเนินการตรวจสอบแบบคำขอรับการสนับสนุนข้อมูลเอกสารและหลักฐานภายในสามสิบวันนับจากวันรับแบบคำขอกรณีที่เอกสารและหลักฐานไม่ครบถ้วนตามประกาศที่คณะกรรมการกำหนด
ให้สำนักงานแจ้งผู้ขอรับการสนับสนุนปรับปรุงแก้ไข
ให้ครบถ้วนถูกต้องภายในเจ็ดวันนับแต่วันที่ได้รับแจ้งจากสำนักงานหากพ้นกำหนดเวลาดังกล่าวให้ถือว่าผู้ขอรับการสนับสนุนไม่ประสงค์จะขอรับการสนับสนุนเงินจากกองทุน

ข้อ
๑๘  เมื่อสำนักงานดำเนินการตรวจสอบแบบคำขอและข้อมูลเอกสารรวมทั้งหลักฐานตามข้อ
๑๓ และข้อ ๑๔
แล้วให้จัดทำรายละเอียดเพื่อนำเสนอคณะอนุกรรมการกลั่นกรองโครงการพิจารณา

ข้อ
๑๙  ให้คณะกรรมการแต่งตั้งคณะอนุกรรมการกลั่นกรองโครงการเพื่อทำหน้าที่พิจารณากลั่นกรองโครงการหรือกิจกรรม
และคณะอนุกรรมการพัฒนาโครงการเพื่อทำหน้าที่พัฒนาโครงการหรือกิจกรรมที่ขอรับการสนับสนุน
ในกรณีที่คณะอนุกรรมการกลั่นกรองโครงการพิจารณาแล้วเห็นว่า
โครงการหรือกิจกรรมนั้นมีความสมบูรณ์
ครบถ้วนสมควรได้รับการสนับสนุน ให้รายงานต่อคณะกรรมการเพื่อทราบ
ในกรณีที่คณะอนุกรรมการกลั่นกรองโครงการพิจารณาแล้วเห็นว่าโครงการหรือกิจกรรมใดสมควรได้รับการพัฒนาให้สมบูรณ์
ให้ส่งต่อคณะอนุกรรมการพัฒนาโครงการเพื่อปรับปรุง แก้ไข
พัฒนาหรือดำเนินการด้วยวิธีอื่นใดตามที่เห็นสมควร
และเมื่อคณะอนุกรรมการพัฒนาโครงการดำเนินการเสร็จแล้วให้รายงานผลต่อคณะอนุกรรมการกลั่นกรองโครงการ
เมื่อคณะอนุกรรมการกลั่นกรองโครงการพิจารณารายงานผลตามวรรคสามแล้ว
เห็นว่าโครงการหรือกิจกรรมที่ขอรับการสนับสนุนมีความครบถ้วนสมบูรณ์สมควรให้การสนับสนุน
ให้รายงานต่อคณะกรรมการทราบก่อนเสนอคณะอนุกรรมการพิจารณาอนุมัติ

ข้อ
๒๐  เมื่อคณะอนุกรรมการพิจารณาและมีมติอนุมัติหรือไม่อนุมัติการขอรับการสนับสนุนแล้ว
ให้ผู้จัดการแจ้งผลการพิจารณาแก่ผู้ขอรับการสนับสนุนเงินจากกองทุนทราบเป็นหนังสือภายในสิบห้าวันนับแต่วันที่คณะอนุกรรมการมีมติ

ข้อ
๒๑  ในกรณีที่ผู้ได้รับการสนับสนุนเงินจากกองทุนได้รับหนังสือแจ้งผลการอนุมัติแล้ว
ให้ทำสัญญาตามแบบที่คณะกรรมการกำหนดภายในสิบห้าวันนับแต่วันที่ได้รับหนังสือแจ้ง
ในกรณีที่ไม่มาทำสัญญา ให้ถือว่าผู้นั้นสละสิทธิการขอรับการสนับสนุน

ข้อ
๒๒  การเบิกจ่ายเงินกองทุนสนับสนุนโครงการหรือกิจกรรมที่ได้รับอนุมัติเงินสนับสนุนจากกองทุนให้เป็นไปตามเงื่อนไขที่กำหนดไว้ในสัญญา

หมวด ๕
การติดตามและประเมินผล

ข้อ
๒๓  ผู้ที่ได้รับการสนับสนุนเงินจากกองทุนไปแล้ว
ต้องรายงานความก้าวหน้าเพื่อประโยชน์ในการประเมินผลของโครงการหรือกิจกรรมต่อสำนักงานตามหลักเกณฑ์และวิธีการที่สำนักงานกำหนดและต้องยินยอมให้เจ้าหน้าที่ที่ได้รับมอบหมายจากคณะอนุกรรมการ
หรือคณะอนุกรรมการกลั่นกรองและคณะอนุกรรมการพัฒนาโครงการ
หรือผู้จัดการเข้าตรวจสอบการดำเนินงานรวมถึงเอกสารและหลักฐานอื่นตามที่ได้รับการสนับสนุน

ข้อ ๒๔  ให้สำนักงานจัดทำทะเบียนผู้ที่ได้รับการสนับสนุนเงินจากกองทุน
เพื่อติดตามและประเมินผลการดำเนินงานและการใช้จ่ายเงินของกองทุน

ข้อ
๒๕  ให้คณะอนุกรรมการหรือผู้จัดการแต่งตั้งเจ้าหน้าที่ของสำนักงานเพื่อติดตามและประเมินผลโครงการหรือกิจกรรมที่ได้รับการสนับสนุน

ข้อ
๒๖  ในกรณีผู้ที่ได้รับการสนับสนุนเงินจากกองทุนไม่ดำเนินการตามโครงการหรือกิจกรรมและเงื่อนไขในสัญญา
ให้สำนักงานรายงานผลต่อคณะอนุกรรมการ เพื่อพิจารณาดำเนินการเป็นกรณี ๆ
ไปหากผู้ที่ได้รับการสนับสนุนเงินจากกองทุนนำเงินไปใช้นอกเหนือจากสัญญา
หรือดำเนินการล่าช้าเกินควรแก่กรณี
ผู้จัดการโดยความเห็นชอบของคณะอนุกรรมการมีสิทธิบอกเลิกสัญญาได้โดยให้ผู้ที่ได้รับการสนับสนุนเงินจากกองทุนคืนหรือชดใช้เงินตามเงื่อนไขในสัญญาภายในสามสิบวันนับแต่วันที่ได้รับแจ้งจากสำนักงาน

ข้อ
๒๗  ให้คณะอนุกรรมการจัดทำรายงานความก้าวหน้าและผลการดำเนินงานของโครงการหรือกิจกรรมเสนอต่อคณะกรรมการอย่างน้อยปีละหนึ่งครั้ง
หรือตามที่คณะกรรมการกำหนด

ข้อ
๒๘  การรายงานตามข้อ ๒๗
ให้นำเสนอต่อคณะกรรมการประเมินผลการดำเนินงานของกองทุนตามมาตรา ๓๔
แห่งพระราชบัญญัติกองทุนพัฒนาสื่อปลอดภัยและสร้างสรรค์ พ.ศ. ๒๕๕๘ เพื่อทราบด้วย

ประกาศ ณ วันที่ ๑๐
มีนาคม พ.ศ. ๒๕๖๐
พลเอก ธนะศักดิ์  ปฏิมาประกร
รองนายกรัฐมนตรี
ประธานกรรมการกองทุนพัฒนาสื่อปลอดภัยและสร้างสรรค์

พรวิภา/ภวรรณตรี/จัดทำ
๑๐ เมษายน ๒๕๖๐

นุสรา/ตรวจ
๒๐ เมษายน ๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๙๖ ง/หน้า ๖/๓ เมษายน ๒๕๖๐